โชว์หุ้น! รอบ 3 เดือนราคาวิ่งเกิน 50%
“ข่าวหุ้นธุรกิจ” รวบรวมความเคลื่อนไหวของราคาหุ้นในตลาดหลักทรัพย์แห่งประเทศไทย (SET) รอบ 3 เดือนแรกในปี 2560 ที่มีการปรับตัวขึ้นเกิน 50% ซึ่งหุ้นที่ปรับตัวขึ้นถือว่าเป็นเรื่องน่ามหัศจรรย์ เพราะส่วนใหญ่ช่วงที่ผ่านๆ มา ราคาหุ้นดังกล่าวมักแกว่งตัวในกรอบแคบเสียมากกว่า
22 เม.ย. 2560

“ข่าวหุ้นธุรกิจ” รวบรวมความเคลื่อนไหวของราคาหุ้นในตลาดหลักทรัพย์แห่งประเทศไทย (SET) รอบ 3 เดือนแรกในปี 2560 ที่มีการปรับตัวขึ้นเกิน 50% ได้แก่ AMANAH, GIFT, GREEN, RCI, ECL, ORI และ AMATA ซึ่งหุ้นที่ปรับตัวขึ้นถือว่าเป็นเรื่องน่ามหัศจรรย์ เพราะส่วนใหญ่ช่วงที่ผ่านๆ มา ราคาหุ้นดังกล่าวมักแกว่งตัวในกรอบแคบเสียมากกว่า
ทั้งนี้ พฤติกรรมของราคาได้เปลี่ยนแปลงไปในรอบ 3 เดือน อาจไม่ใช่เรื่องแปลก เนื่องจากบริษัทมีการเปลี่ยนแปลงไปในทิศทางที่ดีขึ้น ไม่ว่าผลประกอบการที่ดีขึ้น, บริษัทมีการรับงานหรือเปิดโครงการเพิ่มขึ้น, ข่าวดีช่วยหนุน, ผู้ถือหุ้นรายใหญ่เข้าไล่เก็บหุ้น และสัญญาณเทคนิคที่เป็นขาขึ้น ล้วนแล้วช่วยผลักดันราคาหุ้นทั้งสิ้น
อย่างเช่น  บริษัท อะมานะฮ์ ลิสซิ่ง จำกัด (มหาชน) หรือ AMANAH  โดยวันที่ 30 ธ.ค.59 ราคาหุ้นอยู่ที่ระดับ 0.90 บาท ขณะที่วันที่ 31 มี.ค.60 ราคาหุ้นอยู่ที่ระดับ 2.10 บาท บวกไป 1.20 บาท หรือขึ้นไป 133.33% รับผลบวกมาจากผลดำเนินงานของบริษัทฯ สำหรับปี 2559 บริษัทฯ พลิกกลับมามีกำไรจากงวดเดียวกันของปีก่อนที่ขาดทุน นอกจากนี้ ปัจจัยสำคัญที่ส่งผลให้บริษัทฯ มีผลดำเนินงานกำไรสุทธิ ยังขึ้นอยู่กับการเร่งรัดติดตามหนี้เพื่อให้เงินกันสำรองหนี้ฯลดลง และรายได้ที่เกิดจากเงินให้สินเชื่อเช่าซื้อที่เริ่มปล่อยใหม่ (ATM เงินด่วน) ส่งผลดีต่อเนื่องตั้งแต่ไตรมาส 1 ของปีนี้
บริษัท แกรททิทูด อินฟินิท จำกัด (มหาชน) หรือ GIFT โดยวันที่ 30 ธ.ค.59 ราคาหุ้นอยู่ที่ระดับ 3.90 บาท ขณะที่วันที่ 31 มี.ค.60 ราคาหุ้นอยู่ที่ระดับ 7.70 บาท บวกไป 3.80 บาท หรือขึ้นไป 97.44% ซึ่งรับอานิสงส์ใหญ่จากที่กองทุน Templeton เข้าซื้อหุ้น 2.6% ประกอบกับการที่บริษัทสร้างแบรนด์สินค้าความงามเป็นของตัวเอง เช่น ผลิตภัณฑ์คอลลาเจน, สบู่ลดปัญหาสิวและริ้วรอย ยี่ห้อ DE LxAMOUR ผ่านช่องทาง Direct marketing และ Online (2) การร่วมผลิตสินค้า PC &amp; Cosmetic ให้กับ Brand Owner โดยคาดว่าจะได้เห็นพัฒนาการที่พลิกโฉมกำไรที่แข็งแกร่งมากขึ้น ตั้งแต่ปลายไตรมาส 2/60
บริษัท กรีน รีซอร์สเซส จำกัด (มหาชน) หรือ GREEN โดยวันที่ 30 ธ.ค.59 ราคาหุ้นอยู่ที่ระดับ 1.05 บาท ขณะที่วันที่ 31 มี.ค.60 ราคาหุ้นอยู่ที่ระดับ 1.76 บาท บวกไป 0.71 บาท หรือขึ้นไป 67.62% ปัจจัยหลักคงมาจากผู้บริหารเข้าไล่ซื้อหุ้นเอง นอกจากนี้บริษัทเปิดตัวพันธมิตรลุยชิงโซลาร์ฟาร์มราชการ 2 โครงการ, เล็งเข้าร่วมพัฒนาอีก 10 MW ซึ่งมีข่าวดีอย่างนี้อาจทำให้มีการไล่ราคาหุ้นกันอีก
บริษัท โรแยล ซีรามิค อุตสาหกรรม จำกัด (มหาชน) หรือ RCI โดยวันที่ 30 ธ.ค.59 ราคาหุ้นอยู่ที่ระดับ 2.42 บาท ขณะที่วันที่ 31 มี.ค.60 ราคาหุ้นอยู่ที่ระดับ 3.96 บาท บวกไป 1.54 บาท หรือขึ้นไป 63.64% ซึ่งเป็นผลจากการไล่เก็บหุ้นจากผู้ถือหุ้นรายใหญ่เสียมากกว่า เนื่องจากส่วนอื่นๆ ไม่มีอะไรเข้ามาสนับสนุน
บริษัท ตะวันออกพาณิชย์ลีสซิ่ง จำกัด (มหาชน) หรือ ECL โดยวันที่ 30 ธ.ค.59 ราคาหุ้นอยู่ที่ระดับ 1.62 บาท ขณะที่วันที่ 31 มี.ค.60 ราคาหุ้นอยู่ที่ระดับ 2.56 บาท บวกไป 0.94 บาท หรือขึ้นไป 58.02% อาจเป็นการไล่ราคาตามสัญญาณเทคนิคที่เป็นขาขึ้น และที่สำคัญ หุ้นตัวนี้มีการจ่ายปันผล ซึ่งประเด็นนี้อาจทำให้นักลงทุนเข้าซื้อเพื่อรับปันผลนั่นเอง
บริษัท ออริจิ้น พร็อพเพอร์ตี้ จำกัด (มหาชน) หรือ ORI โดยวันที่ 30 ธ.ค.59 ราคาหุ้นอยู่ที่ระดับ 8 บาท ขณะที่วันที่ 31 มี.ค.60 ราคาหุ้นอยู่ที่ระดับ 12.60 บาท บวกไป 4.60 บาท หรือขึ้นไป 57.50% เป็นผลบวกจากผลการดำเนินงานปี 59 ที่ยังเติบโตแข็งแกร่ง มีการจ่ายปันผล และมีข่าวดีเกี่ยวกับการขยายโครงการต่างๆ เพิ่มขึ้นมากมาย ส่งผลให้มีการเข้าเก็งกำไรอย่างต่อเนื่อง
บริษัท อมตะ คอร์ปอเรชัน จำกัด (มหาชน) หรือ AMATA โดยวันที่ 30 ธ.ค.59 ราคาหุ้นอยู่ที่ระดับ 11.50 บาท ขณะที่วันที่ 31 มี.ค.60 ราคาหุ้นอยู่ที่ระดับ 17.80 บาท บวกไป 6.30 บาท หรือขึ้นไป 54.78% ผลบวกจากผลการดำเนินงานในปี 59 เติบโต และที่สำคัญ ราคาขยับขึ้นอาจได้รับอานิสงส์จากโครงการ EEC
ตัวอย่างหุ้นดังกล่าวสะท้อนให้เห็นถึงประสิทธิภาพของบริษัทว่าเริ่มส่งสัญญาณในทิศทางเป็นบวก!! 